Tshwane terug onder DA-beheer(Foto: DA/Twitter) Die Tshwane-metroraad is terug onder die beheer van die DA nadat die hooggeregshof in Pretoria Woensdag die Gautengse LUR se besluit om die raad onder administrasie te plaas, omgekeer het. Die DA het vroeër dié maand ŉ dringende aansoek gebring om Lebogang Maile, LUR, se besluit om die raad onder administrasie te plaas, ongeldig te laat verklaar. Voordat die saak aangehoor kon word, het Maile boonop die omstrede voormalige ANC-burgemeester Mpho Nawa as administrateur aangestel. Benewens die tersydestelling van die besluit om die stad onder administrasie te plaas het ŉ volbank regters ook beveel dat alle ANC- en EFF-lede toekomstige raadsvergaderings móét bywoon, tensy hulle ŉ regmatige rede vir hul afwesigheid het. Die bevel tree in werking vyf dae nadat vlak 5 van die landwye staat van afsondering opgehef is. ŉ Raadsvergadering moet dan gehou word. Suid-Afrika skakel na verwagting Vrydag oor na vlak 4, wanneer verskeie inperkingsmaatreëls verslap word. Die DA-leier, John Steenhuisen het die hofbeslissing verwelkom. “In ŉ priemende uitspraak het regter Dunstan Mlambo die skuld vir die wanfunksionele Tshwane-raad vierkant voor die deur van die ANC- en EFF-raadslede geplaas. Omdat hulle aanhoudend uit vergaderings gestap het, was dit vir die raad onmoontlik om sy werk te doen. [Die regter] beklemtoon dat die raadslede hul eie partypolitieke agenda gestel het bo diens aan mense,” het Steenhuisen gesê. Mlambo was net so krities oor die LUR se optrede – en by verstek die Gautengse uitvoerende raad en premier David Makhura – om dié raadslede voor stok te kry. Die regter het gesê dit sou ŉ meer gepaste roete gewees het om raadslede wat stokkies draai te dwing om hul werk te doen, eerder as om die raad te ontbind. Steenhuisen sê dis nou tyd dat Maile die trekpas kry. Die DA oorweeg ook regstappe teen die nasionale raad van provinsies met wie se goedkeuring die besluit geneem is. “Die uitspraak bevestig wat die DA sê sedert die ontwrigting van die Tshwane-raad begin het: Die besluit om Tshwane onder administrasie te plaas is niks anders nie as ŉ kwalik bedekte poging om ondemokraties te vat wat die ANC by die stembus verloor het. “Vandag se uitspraak is ŉ groot oorwinning vir demokrasie en ŉ groot terugslag vir diegene wat dit wil ondermyn,” het Steenhuisen gesê. Hy het gesê die uitspraak gaan alle Suid-Afrikaners voortaan beskerm teen die “ondemokratiese inmenging van ANC-geleide provinsiale regerings”.